## Odluka o obliku, sadržaju i načinu izdavanja potvrde kojom se dokazuje pravo na oslobađanje od plaćanja dijela troškova zdravstvene zaštite

### NN 43/2003 (19.3.2003.), Odluka o obliku, sadržaju i načinu izdavanja potvrde kojom se dokazuje pravo na oslobađanje od plaćanja dijela troškova zdravstvene zaštite

# HRVATSKI ZAVOD ZA ZDRAVSTVENO OSIGURANJE

554

Na
osnovi članka 94. stavke 1. podstavke 13. Zakona o zdrav­stvenom osiguranju
(»Narodne novine« broj 94/01., 88/02. i 149/02.), članka 9. stavke 2. Zakona o
oslobađanju od plaćanja dijela troškova zdravstvene zaštite (»Narodne novine«,
broj 32/02.) i članka 19. podstavke 19. Statuta Hrvatskog zavoda za zdrav­stveno
osiguranje (»Narodne novine« broj 16/02. i 24/02.), Upravno vijeće Hrvatskog
zavoda za zdravstveno osiguranje na 23. sjednici održanoj 12. ožujka 2003.
godine donijelo je

## ODLUKU

### o obliku, sadrŽaju i naČinu izdavanja potvrde kojom se dokazuje pravo na oslobaĐanje od plaĆanja dijela troŠkova zdravstvene zaŠtite

OPĆE
ODREDBE

Članak
1.

Ovom
Odlukom propisuje se oblik, sadržaj i način izdavanja potvrde osiguranim
osobama Hrvatskog zavoda za zdravstveno osiguranje (u daljnjem tekstu: Zavod),
kojom se dokazuje pravo na oslobađanje od plaćanja dijela troškova zdravstvene
zaštite iz osnovnog zdravstvenog osiguranja u skladu s odredbama članka 17.
stavke 2. točke 1. podtočke 2. i članka 18. stavke 2. i 4. Zakona o
zdravstvenom osiguranju (u daljnjem tekstu: Zakon) i Zakona o oslobađanju od
plaćanja dijela troškova zdravstvene zaštite.

Članak
2.

Osiguranim
osobama Zavoda, koje ispunjavaju uvjete za oslobađanje od plaćanja dijela troškova
zdravstvene zaštite iz osnovnog zdravstvenog osiguranja (u daljnjem tekstu:
participacija) iz članka 18. stavke 2. i 4. Zakona, Zavod izdaje potvrdu na
tiskanici 1 koja je sastavni dio ove Odluke.

Članak
3.

Osiguranim
osobama Zavoda – djeci i učenicima starijim od 18 godina, koji se nalaze na
redovnom školovanju i redovnim studentima iz članka 17. stavke 2. točke 1.
podtočke 2. Zakona, Zavod izdaje potvrdu na tiskanici 2 koja je sastavni dio
ove Odluke.

Članak
4.

Iznimno
od članka 2. i 3. ove Odluke, osiguranim osobama Zavoda iz članka 17. stavke 3.
Zakona – dobrovoljnim davateljima krvi s preko 25 davanja (muškarci), odnosno s
preko 15 davanja (žene), te donatorima organa u korist osigurane osobe Zavoda,
kojima se osigurava plaćanje zdravstvenih usluga u iznosu 5% većem od Zakonom
predviđenih, Zavod će izdati posebnu potvrdu o pravu na oslobađanje od plaćanja
dijela participacije čiji oblik i sadržaj propisuje direktor Zavoda.

Članak
5.

Potvrda
iz članka 2. ove Odluke izdaje se na rok od:

1. jedne godine – za osigurane osobe iz članka 5. točke
13. do 22., članka 10., 12., 18. stavke 4. postavke 4. i članka 58. Za­kona

2. trajno – za osigurane osobe iz članka 18. stavke
2. i 4. podstavke 2. i 3. Zakona:

– kojima je priznat status hrvatskog ratnog vojnog
invalida prema Zakonu o pravima hrvatskih branitelja iz Domovinskog rata i članova
njihovih obitelji

 – kojima je
priznato svojstvo ratnog vojnog invalida, mirnodopskog vojnog invalida i
civilnog invalida rata prema Zakonu o zaštiti vojnih i civilnih invalida rata

– s invaliditetom i druge osobe kojima se priznaje
pomoć druge osobe u obavljanju većine ili svih životnih funkcija

– koje imaju najmanje 80% tjelesnog oštećenja prema
propisima o mirovinskom osiguranju, odnosno prema Zakonu o pravima hrvatskih
branitelja iz Domovinskog rata i članova njihovih obitelji ili prema drugom
posebnom zakonu

– koje su tjelesno hendikepirane

– dobrovoljne davatelje krvi s preko 35 davanja (muškarci),
odnosno s preko 25 davanja (žene).

Iznimno, osiguranoj osobi iz stavke 1. točke 2. podtočke
1. ovog članka kojoj rješenjem nadležnog ministarstva status hrvatskog ratnog
vojnog invalida nije priznat trajno već do određenog roka, potvrda iz članka 2.
ove Odluke izdaje se do roka do kojeg joj je rješenjem priznat taj status.

Članak 6.

Potvrda iz članka 3. ove Odluke vrijedi dok traje
status redov­nog učenika, odnosno studenta, a izdaje se za razdoblje od najduže
godinu dana vodeći pri tome računa o trajanju školske godine koja za srednje škole
traje od 1. rujna tekuće do 31. kolovoza iduće godine, a za visoka učilišta od
1. listopada tekuće do 30. rujna iduće godine.

Članak 7.

Osigurana osoba Zavoda za koju je Zavod utvrdio da
ispu­njava sve propisane uvjete za ostvarivanje prava na oslobađanje od plaćanja
participacije, stječe to pravo danom podnošenja zahtjeva.

Članak 8.

Potvrde iz članka 2. i 3. Ove Odluke veličine su
85,6x53,98 mm, izrađene od bijelog tvrdog papira, čiji je sadržaj i oblik
otiskan uz ovu Odluku i njezin je sastavni dio.

Članak 9.

Potvrde iz članka 2., 3. i 4. vrijede samo uz
iskaznicu zdrav­stveno osigurane osobe Zavoda.

O izdanim potvrdama iz stavke 1. ovog članka Zavod
vodi posebnu evidenciju.

PRIJELAZNE
I ZAVRŠNE ODREDBE

Članak 10.

Danom primjene ove Odluke
prestaje vrijediti Odluka o načinu ostvarivanja prava na oslobađanje od plaćanja
dijela troškova zdravstvene zaštite iz osnovnog zdravstvenog osiguranja, te
sadržaju i obliku potvrde kojom se to pravo dokazuje (»Narodne novine«, broj
44/02.)

Potvrde o
oslobađanju od plaćanja participacije, koje su izdane na osnovi Odluke iz
stavke 1. ove Odluke, vrijede do isteka roka na koji su izdane.

Iznimno od
stavke 2. ovog članka, potvrde koje su izdane s trajnim rokom važenja, Zavod će
zamijeniti po službenoj dužnosti u roku od tri mjeseca od dana primjene ove
Odluke.

Članak 11.

Ova Odluka stupa na snagu osmog dana od dana objave u
»Narodnim novinama«, a primjenjuje se od 1. travnja 2003. godine.

Klasa: 025-04/03-01/70

Urbroj: 338-01-05-03-1

Zagreb, 12. ožujka 2003.

Predsjednik
Upravnog vijeća Hrvatskog zavoda
za zdravstveno osiguranje
**doc. dr. sc. Nikica Gabrić,** v. r.

![](dodatni/376426.gif)

Odluka, NN 43/2003-554